אריאל צוקרמן

ילדותו ולימודיו

אריאל צוקרמן גדל בישראל. מגיל 5 למד נגינה בפסנתר. מאוחר יותר למד נגינה בחליל צד אצל אורי שוהם, יוסי ארנהיים ומשה אהרן אפשטיין.
אחרי שירותו בצה"ל נסע לחו"ל. באקדמיה למוזיקה של מינכן היה תלמידם של החלילנים פאול מייזן ואנדראש אדוריאן, כמו כן השתלם בכיתות אמן של אלן מריון ואורל ניקולה.

הקריירה כחלילן

צוקרמן זכה בתחרויות בינלאומיות רבות וניגן, בין השאר, תחת ניצוחם של לורין מאזל, דניאל בארנבוים, זובין מהטה וריקרדו מוטי בתזמורות כמו תזמורת רדיו בוואריה, הפילהרמונית של מינכן, התזמורת הפילהרמונית הישראלית, תזמורת האופרה הממלכתית של בוואריה.
אחרי שנת 2002 היה סולן בהרכב השווייצרי "חמישיית העולם - קול שמחה" (Kolsimcha - The World Quintet), שהקליט והופיע בכל רחבי העולם.

הקריירה כמנצח

אריאל צוקרמן למד ניצוח אצל יורמה פאנולה באקדמיה המלכותית למוזיקה בסטוקהולם ואצל ברונו וייל באקדמיה למוזיקה במינכן (Musikhochschule) שם סיים את לימודיו ב-2004.
כמנצח הקים צוקרמן במרץ 2001 את "תזמורת הרמס מינכן" שהורכבה מטובי הנגנים בתזמורות גרמניות שונות, מורים באקדמיה למוזיקה במינכן ונגנים סולנים. 
בינואר 2007 התמנה צוקרמן לתפקיד מנהל מוזיקלי של התזמורת הקאמרית הגיאורגית הפועלת (משנת 1990) בגלות באינגולשטאט, גרמניה, ועמד בראשה עד שנת 2011. בתוקף תפקיד זה שיתף צוקרמן פעולה עם אמנים כמו זולטן קוצ'יש, טביאה צימרמן, היינריך שיף ודיאנה דמראו.
אריאל צוקרמן כיהן בעונת 2003–2004 כעוזר מנצח של איוואן פישר בתזמורת פסטיבל בודפשט, שם רכש ניסיון עם רפרטואר עשיר והופעות מרובות.
בהמשך הוזמן צוקרמן לנצח על התזמורת הסימפונית של ברלין (2007) ועל התזמורת הלאומית הבסקית בסיור בספרד (2009). ניצח גם בקונצרטים ובהקלטות עם התזמורת הממלכתית של בוואריה, התזמורת הפילהרמונית הישראלית, תזמורת הרדיו הפילהרמונית של הנובר, תזמורת הרדיו של סיאול, התזמורת הפילהרמונית הלאומית של הונגריה, תזמורת פסטיבל בודפשט, התזמורת הפילהרמונית הצ'כית, התזמורת הפילהרמונית של ברמן, הסימפונית של במברג, התזמורת הסימפונית הלאומית של דנמרק, התזמורת הסימפונית של בזל, הסימפונית של לוצרן, קולגיום באך במינכן, התזמורת הסימפונית הישראלית ראשון לציון, התזמורת הסימפונית ירושלים, הקאמרטה הישראלית ירושלים, 
תזמורת רדיו וינה, תזמורת התיאטרון הממלכתי בזארלנד, התזמורת הסימפונית של הופר, התזמורת הפילהרמונית של ריינלנד-פפאלץ, התזמורות הקאמריות של ציריך, בזל ושטוטגרט, קאמרטה אקדמיקה זלצבורג, הסינפונייטה של ריגה ותזמורות רבות אחרות.
בשנת 2008 ניצח בגרמניה על סיור משותף של התזמורת הפילהרמונית הישראלית הצעירה ותזמורת הנוער של רשות
השידור הברלינאית, RIAS ובו נוגנו לכבוד מלאת 60 שנה למדינת ישראל 
הסימפוניה הראשונה של גוסטב מאהלר והסימפוניה הראשונה של פאול בן-חיים.
בעונות הקונצרטים 2014–2015 מוזמן צוקרמן להופיע לראשונה עם התזמורות של בולזאנו וטרנטו, עם התזמורת הפילהרמונית של מדינת מינאס ז'ראיס בברזיל ועם התזמורת הסימפונית של מינכן. כמו כן הוא שב להופיע עם התזמורות: התזמורת הסימפונית של ריגה, התזמורות הפילהרמוניות של וורוצלאב ופוזנן, התזמורת הקאמרית הישראלית והתזמורת הפילהרמונית הלאומית של גיאורגיה בטביליסי. בנוסף, עומד לערוך סיור קונצרטים עם אנסמבל "קול שמחה" בתוכנית המבוססת על תקליטור שיצא לאור לאחרונה – מוזיקת כליזמר בת זמננו - בו הוא מנצח על התזמורת הסימפונית של לונדון.
במינכן ניצח צוקרמן על הפקה של האופרה "ויוה לה מאמה" מאת גאטנו דוניצטי ועל האופרה "פימפינונה" מאת טלמן.
אחרי התפטרותו בשנת 2014 של יואב תלמי מתפקיד המנהל המוזיקלי של התזמורת הקאמרית הישראלית בנסיבות משבר כלכלי של התזמורת, נבחר צוקרמן מתוך מעל 23 מועמדים, לתפקיד המנהל המוזיקלי החדש.
במאי 2015 ניצח כבר עם תזמורת זו יחד עם הכנר איתמר זורמן על בכורת הקונצ'רטו לכינור "מחווה לסשה ארגוב" מאת משה זורמן.